भारतीय मूल का डॉक्टर एफबीआई की मोस्ट वॉन्टेड लिस्ट में  
एफबीआई ने बीमा कंपनियों के साथ 2.5 करोड़ डॉलर की ठगी के मामले में डॉक्टर गौतम गुप्ता की तलाश के लिए राष्ट्रव्यापी तलाश शुरू कर दी है।
अमेरिका के संघीय जांच ब्यूरो (एफबीआई) ने बीमा कंपनियों के साथ 2.5 करोड़ डॉलर की ठगी के मामले में भारतीय मूल के डॉक्टर गौतम गुप्ता की तलाश के लिए राष्ट्रव्यापी तलाश शुरू कर दी है और इंटरपोल को भी सतर्क कर दिया है।  'शिकागो ट्रिब्यून' के मुताबिक एफबीआई को मिली शिकायत में आरोप लगाया गया है कि चिकित्सा बीमा के नाम पर गुप्ता ने बीते एक दशक के दौरान 2.5 करोड़ डॉलर हासिल किए। उसने मेडीकेड कार्यक्रम के तहत बीमा कंपनियों को कथित तौर पर चूना लगाया। यह कार्यक्रम निम्न आय वाले परिवारों के लिए है, जिसके लिए धन संघीय एवं राज्य सरकारों की ओर से मुहैया कराया जाता है।  शिकायत के मुताबिक एफबीआई एजेंटो और इलिनोइस पुलिस ने 57 वर्षीय गुप्ता के खिलाफ मामला तैयार करने के लिए वर्तमान और पूर्व कर्मचारियों तथा मरीजों से पूछताछ की। जांच एजेंसी के प्रवक्ता रॉस राइस ने कहा, हमें नहीं पता कि गुप्ता कहां है। हम सिर्फ इतना जानते हैं कि वह अपने घर और क्लिनिक पर नहीं है।  एफबीआई की ओर से गुप्ता को मेल के जरिए धोखाधड़ी, स्वास्थ्य सेवा से संबंधी धोखाधड़ी और साजिश रचने का आरोपी बनाया गया है। गुप्ता पर पहले भी ऐसे आरोप लग चुके हैं। एफबीआई की सबसे वांछित भगोड़ों की सूची में शामिल गुप्ता को अगर इन आरोपों का दोषी पाया जाता है, तो उसे 35 साल के कारावास की सजा होगी।